Document ID: 32005R2015

ΚΑΝΟΝΙΣΜΌΣ (ΕΚ) αριθ. 2015/2005 ΤΗΣ ΕΠΙΤΡΟΠΉΣ
της 9ης Δεκεμβρίου 2005
σχετικά με τις εισαγωγές μπανανών καταγωγής χωρών ΑΚΕ, στο πλαίσιο της δασμολογικής ποσόστωσης που ανοίγεται βάσει του κανονισμού (ΕΚ) αριθ. 1964/2005 του Συμβουλίου, σχετικά με το ύψος των δασμών για τις μπανάνες κατά τους μήνες Ιανουάριο και Φεβρουάριο 2006
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1964/2005 του Συμβουλίου, της 29ης Νοεμβρίου 2005, σχετικά με το ύψος των δασμών για τις μπανάνες (1), και ιδίως το άρθρο 2,
Εκτιμώντας τα ακόλουθα:
(1)
Ο κανονισμός (ΕΚ) αριθ. 1964/2005 προβλέπει στο άρθρο 1 παράγραφος 2 ότι κάθε χρόνο από την 1η Ιανουαρίου, και αρχής γενομένης από την 1η Ιανουαρίου του 2006, ανοίγεται αυτόνομη δασμολογική ποσόστωση 775 000 τόνων καθαρού βάρους με μηδενικό δασμό για τις εισαγωγές μπανανών (κωδικός ΣΟ 0803 00 19) καταγωγής χωρών ΑΚΕ.
(2)
Η θέση σε εφαρμογή των αναγκαίων μέσων για τη διαχείριση της δασμολογικής ποσόστωσης για την εισαγωγή μπανανών καταγωγής χωρών ΑΚΕ που προβλέπεται στον κανονισμό (ΕΚ) αριθ. 1964/2005 δεν μπορεί να ολοκληρωθεί εγκαίρως πριν από την 1η Ιανουαρίου 2006. Αυτό αναγκάζει την Επιτροπή να λάβει προσωρινά μέτρα για την έκδοση πιστοποιητικών εισαγωγής για τους μήνες Ιανουάριο και Φεβρουάριο 2006, με σκοπό να διασφαλίσει τον εφοδιασμό της Κοινότητας, να εξασφαλίσει τη συνέχιση των ανταλλαγών με τις χώρες ΑΚΕ και να αποφύγει τη διατάραξη των εμπορικών ροών. Τα εν λόγω μέτρα δεν θίγουν τους λεπτομερείς κανόνες που ενδέχεται να θεσπιστούν μεταγενέστερα κατά το 2006.
(3)
Ενδείκνυται, στο πλαίσιο των προσωρινών μέτρων, να προβλεφθεί η έκδοση πιστοποιητικών εισαγωγής στους εμπορευόμενους που είναι εγκατεστημένοι στην Κοινότητα και οι οποίοι έλαβαν, κατά περίπτωση, ποσότητα αναφοράς ως παραδοσιακοί εμπορευόμενοι ή ετήσια κατανομή ως μη παραδοσιακοί εμπορευόμενοι δυνάμει της συμμετοχής στις δασμολογικές ποσοστώσεις Α/Β ή Γ που προβλέπονται στο άρθρο 18 παράγραφος 1 του κανονισμού (ΕΟΚ) αριθ. 404/93 του Συμβουλίου, της 13ης Φεβρουαρίου 1993, για την κοινή οργάνωση της αγοράς στον τομέα της μπανάνας (2), ή ως παραδοσιακοί εμπορευόμενοι ή μη παραδοσιακοί εμπορευόμενοι μια ποσότητα στο πλαίσιο της επιπρόσθετης ποσότητας που καθορίστηκε από τον κανονισμό (ΕΚ) αριθ. 1892/2004 της Επιτροπής, της 29ης Οκτωβρίου 2004, σχετικά με τα μεταβατικά μέτρα για το 2005, για την εισαγωγή μπανανών στην Κοινότητα λόγω της προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας (3), και οι οποίοι πράγματι εισήγαγαν κατά τη διάρκεια του 2005 μπανάνες καταγωγής χωρών ΑΚΕ. Ο προσωρινός χαρακτήρας των εν λόγω μέτρων έχει ως αποτέλεσμα να μη γίνονται δεκτές οι αιτήσεις που υποβάλλονται από νέους εμπορευόμενους οι οποίοι δεν καταχωρίστηκαν κατά τα προηγούμενα έτη.
(4)
Η κατανομή των διαθέσιμων ποσοτήτων για τους μήνες Ιανουάριο και Φεβρουάριο 2006 στις διάφορες ομάδες ενδιαφερόμενων εμπορευόμενων πρέπει να πραγματοποιηθεί με βάση τα στοιχεία σχετικά με τον εφοδιασμό της Κοινότητας κατά το 2005 με μπανάνες καταγωγής χωρών ΑΚΕ. Ο εν λόγω εφοδιασμός ανήλθε σε 750 000 τόνους στο πλαίσιο της δασμολογικής ποσόστωσης Γ που προορίζεται για τη συγκεκριμένη καταγωγή και σε 15 000 τόνους στο πλαίσιο των δασμολογικών ποσοστώσεων Α/Β «όλες οι τρίτες χώρες». Τέλος, 10 000 τόνοι προϊόντων της συγκεκριμένης καταγωγής τέθηκαν σε ελεύθερη κυκλοφορία στα νέα κράτη μέλη.
(5)
Για τους επιχειρηματίες που έλαβαν ποσότητα αναφοράς ή ετήσια κατανομή 750 000 τόνων για το 2005, στο πλαίσιο της δασμολογικής ποσόστωσης «Γ», η οποία ορίζεται με βάση την εισαγωγή μπανανών καταγωγής χωρών ΑΚΕ, η έκδοση πιστοποιητικών μπορεί να πραγματοποιηθεί με βάση την ποσότητα αναφοράς ή την ετήσια κατανομή που κοινοποιήθηκε για το 2005.
(6)
Για εμπορευόμενους που έλαβαν ποσότητα αναφοράς ή ετήσια κατανομή για το 2005, είτε στο πλαίσιο των δασμολογικών ποσοστώσεων Α/Β, είτε στο πλαίσιο της πρόσθετης ποσότητας προσχώρησης που ορίζεται από τον κανονισμό (ΕΚ) αριθ. 1892/2004, βάσει των εισαγωγών προϊόντων καταγωγής όλων των τρίτων χωρών και όχι ειδικά προϊόντων καταγωγής χωρών ΑΚΕ, προβλέπεται να συνοδεύονται οι αιτήσεις έκδοσης πιστοποιητικών με την απόδειξη πραγματικής εισαγωγής κατά το 2005 προϊόντων καταγωγής χωρών ΑΚΕ. Πρέπει πράγματι να αποτραπεί η υποβολή αιτήσεων που αφορούν ποσότητες που δεν έχουν σχέση με τις εισαγωγές προϊόντων της συγκεκριμένης καταγωγής κατά το 2005. Για τις ανάγκες διαχείρισης και ελέγχου, πρέπει να περιοριστεί ο αριθμός των αιτήσεων ανά εμπορευόμενο.
(7)
Εντούτοις, ως συμβολή στη βελτίωση της ρευστότητας των συναλλαγών και της ευελιξίας δράσης των εμπορευομένων, ως οροφή δεν πρέπει να τίθεται η ποσότητα την οποία αφορά η αίτηση έκδοσης πιστοποιητικού.
(8)
Πρέπει να προβλεφθεί ότι η έκδοση πιστοποιητικών διενεργείται αναλογικά προς τις ποσότητες που έχουν ζητηθεί, σύμφωνα με τη λεγόμενη μέθοδο της «ταυτόχρονης εξέτασης».
(9)
Πρέπει να θεσπιστούν αναλόγως οι αναγκαίοι λεπτομερείς κανόνες.
(10)
Για να καταστεί δυνατή η έγκαιρη υποβολή των αιτήσεων έκδοσης πιστοποιητικών, πρέπει να προβλεφθεί η άμεση θέση σε ισχύ του παρόντος κανονισμού.
(11)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης μπανανών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
ΤΙΤΛΟΣ I
Γενικές διατάξεις
Άρθρο 1
Αντικείμενο
Ο παρών κανονισμός θεσπίζει τους όρους έκδοσης των πιστοποιητικών εισαγωγής μπανανών που υπάγονται στον κωδικό ΣΟ 0803 00 19 καταγωγής χωρών ΑΚΕ, στο πλαίσιο της δασμολογικής ποσόστωσης που προβλέπεται στο άρθρο 1 παράγραφος 2 του κανονισμού (ΕΚ) αριθ. 1964/2005, για τους μήνες Ιανουάριο και Φεβρουάριο 2006.
Άρθρο 2
Διαθέσιμες ποσότητες για τους μήνες Ιανουάριο και Φεβρουάριο 2006
Για τους μήνες Ιανουάριο και Φεβρουάριο 2006,
-
είναι διαθέσιμη ποσότητα 135 000 τόνων για την έκδοση πιστοποιητικών εισαγωγής για εμπορευόμενους του τίτλου ΙΙ· αυτή η επιμέρους δασμολογική ποσόστωση έχει αύξοντα αριθμό 09.4160,
-
είναι διαθέσιμη ποσότητα 25 000 τόνων για την έκδοση πιστοποιητικών εισαγωγής για εμπορευόμενους του τίτλου ΙΙΙ· αυτή η επιμέρους δασμολογική ποσόστωση έχει αύξοντα αριθμό 09.4162.
ΤΙΤΛΟΣ II
Εμπορευόμενοι που έχουν καταχωριστεί για τη δασμολογική ποσόστωση Γ του άρθρου 18 παράγραφος 1 στοιχείο γ) του κανονισμού (ΕΚ) αριθ. 404/93, για το 2005
Άρθρο 3
Υποβολή αιτήσεων για έκδοση πιστοποιητικών
Για τους μήνες Ιανουάριο και Φεβρουάριο 2006, κάθε παραδοσιακός εμπορευόμενος C και κάθε μη παραδοσιακός εμπορευόμενος C που αναφέρονται αντιστοίχως στο άρθρο 3 σημείο 3 και στο άρθρο 7 παράγραφος 1 του κανονισμού (ΕΚ) αριθ. 896/2001 της Επιτροπής (4) μπορεί να υποβάλει μία ή περισσότερες αιτήσεις για έκδοση πιστοποιητικού εισαγωγής, κατά περίπτωση, για:
-
την ποσότητα αναφοράς που έχει καθοριστεί και κοινοποιηθεί για το 2005, στο πλαίσιο της δασμολογικής ποσόστωσης Γ, κατ’ εφαρμογή του άρθρου 5 παράγραφος 4 του κανονισμού (ΕΚ) αριθ. 896/2001, όσον αφορά τον παραδοσιακό εμπορευόμενο Γ,
-
την ποσότητα που έχει καθοριστεί και κοινοποιηθεί για το 2005, στο πλαίσιο της δασμολογικής ποσόστωσης Γ, κατ’ εφαρμογή του άρθρου 9 παράγραφος 3 του κανονισμού (ΕΚ) αριθ. 896/2001, όσον αφορά τον μη παραδοσιακό εμπορευόμενο Γ.
Οι αιτήσεις έκδοσης πιστοποιητικού και τα πιστοποιητικά αναγράφουν στο τετραγωνίδιο αριθ. 20 την ένδειξη: «πιστοποιητικό-κανονισμός (ΕΚ) αριθ. 2015/2005 - Τίτλος ΙΙ».
ΤΙΤΛΟΣ III
Άλλοι εμπορευόμενοι
Άρθρο 4
Υποβολή αιτήσεων για έκδοση πιστοποιητικού
1. Εμπορευόμενοι εγκατεστημένοι στην Κοινότητα και καταχωρισμένοι για τις ποσοστώσεις A/B που προβλέπονται στο άρθρο 18 παράγραφος 1 του κανονισμού (ΕΟΚ) αριθ. 404/93 ή για την πρόσθετη ποσότητα που ορίζεται στον κανονισμό (ΕΚ) αριθ. 1892/2004, οι οποίοι κατά τη διάρκεια του 2005 έθεσαν σε ελεύθερη κυκλοφορία μπανάνες καταγωγής χωρών ΑΚΕ, μπορούν να υποβάλουν μία μόνο αίτηση για έκδοση πιστοποιητικού εισαγωγής, στο πλαίσιο της ποσότητας που ορίζεται στο άρθρο 2 δεύτερη περίπτωση.
2. Η αίτηση έκδοσης πιστοποιητικού συνοδεύεται από αντίγραφο του πιστοποιητικού ή των πιστοποιητικών AGRIM που χρησιμοποιήθηκαν το 2005 για την εισαγωγή μπανανών καταγωγής χωρών ΑΚΕ, δεόντως θεωρημένων, καθώς και από απόδειξη σύστασης εγγύησης ύψους 150 ευρώ ανά τόνο, σύμφωνα με τον τίτλο ΙΙΙ του κανονισμού (ΕΟΚ) αριθ. 2220/85 της Επιτροπής (5).
3. Οι αιτήσεις έκδοσης πιστοποιητικού και τα πιστοποιητικά αναγράφουν στο τετραγωνίδιο αριθ. 20 την ένδειξη: «πιστοποιητικό βάσει του άρθρου 4 του κανονισμού (ΕΚ) αριθ. 2015/2005 - Τίτλος ΙΙΙ».
ΤΙΤΛΟΣ IV
Κοινές διατάξεις
Άρθρο 5
Υποβολή αιτήσεων
1. Οι αιτήσεις έκδοσης πιστοποιητικών εισαγωγής υποβάλλονται στις 14 και 15 Δεκεμβρίου 2005 στις αρμόδιες αρχές του κράτους μέλους που καθόρισε την ποσότητα αναφοράς σε ό,τι αφορά τον παραδοσιακό εμπορευόμενο, και του κράτους μέλους στο οποίο είναι καταχωρισμένος ο εμπορευόμενος σε ό,τι αφορά τον μη παραδοσιακό εμπορευόμενο, συνοδευόμενες με απόδειξη σύστασης εγγύησης ύψους 150 ευρώ ανά τόνο, σύμφωνα με τον τίτλο ΙΙΙ του κανονισμού (ΕΟΚ) αριθ. 2220/85.
2. Αιτήσεις που δεν υποβλήθηκαν σύμφωνα με τις διατάξεις των άρθρων 3 και 4 δεν γίνονται δεκτές.
Άρθρο 6
Έκδοση πιστοποιητικών
1. Το αργότερο στις 19 Δεκεμβρίου 2005, τα κράτη μέλη κοινοποιούν στην Επιτροπή, χωριστά, τη συνολική ποσότητα για την οποία υποβλήθηκαν -και έγιναν δεκτές- αιτήσεις έκδοσης πιστοποιητικών αφενός για εμπορευόμενους του τίτλου ΙΙ και αφετέρου για εμπορευόμενους του τίτλου ΙΙΙ.
2. Λαμβάνοντας υπόψη τις κοινοποιήσεις της παραγράφου 1, και βάσει των ποσοτήτων του άρθρου 2, η Επιτροπή καθορίζει, κατά περίπτωση, ένα συντελεστή μείωσης που θα εφαρμόζεται σε κάθε αίτηση έκδοσης πιστοποιητικού για τους εμπορευόμενους του τίτλου ΙΙ και ένα συντελεστή μείωσης που θα εφαρμόζεται σε κάθε αίτηση έκδοσης πιστοποιητικού για τους εμπορευόμενους του τίτλου ΙΙΙ.
3. Οι αρμόδιες αρχές εκδίδουν τα πιστοποιητικά εισαγωγής εφαρμόζοντας, κατά περίπτωση, τους συντελεστές μείωσης της παραγράφου 2, χωρίς αναβολή.
4. Όταν, σε περίπτωση εφαρμογής της παραγράφου 3, το πιστοποιητικό εκδίδεται για ποσότητα μικρότερη από τη ζητηθείσα, η εγγύηση του άρθρου 4 παράγραφος 3 αποδεσμεύεται αμέσως για την ποσότητα που δεν χρησιμοποιήθηκε.
ΤΙΤΛΟΣ V
Τελικές διατάξεις
Άρθρο 7
Διάρκεια ισχύος και θεώρηση πιστοποιητικών
1. Τα πιστοποιητικά εισαγωγής ισχύουν για θέση σε ελεύθερη κυκλοφορία από την 1η Ιανουαρίου 2006 έως τις 7 Απριλίου 2006.
2. Οι ποσότητες για τις οποίες χρησιμοποιήθηκαν πιστοποιητικά κατ’ εφαρμογή του παρόντος κανονισμού θα ληφθούν για τη διαχείριση της δασμολογικής ποσόστωσης της προβλεπόμενης στο άρθρο 1 παράγραφος 2 του κανονισμού (ΕΚ) αριθ. 1964/2005, και θα εγγραφούν ενδεχομένως στις ποσότητες που θα αποδοθούν αργότερα στους εμπορευόμενους για το 2006, στο πλαίσιο διαχείρισης αυτής της δασμολογικής ποσόστωσης.
Άρθρο 8
Κοινοποιήσεις
Το αργότερο στις 31 Ιανουαρίου 2006, τα κράτη μέλη κοινοποιούν στην Επιτροπή τις ποσότητες για τις οποίες εκδόθηκαν πιστοποιητικά, κάνοντας σαφή διάκριση μεταξύ ποσοτήτων για εμπορευόμενους του τίτλου ΙΙ και για εμπορευόμενους του τίτλου ΙΙΙ.
Άρθρο 9
Έναρξη ισχύος
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 9 Δεκεμβρίου 2005.

Labels: 3
17
18